(60)

Vodafone ja Telefónica sõlmisid 17. aprillil 2019 kaabelvõrgul põhineva lairibaühenduse hulgituru lepingu. Seejärel allkirjastati lepingu muudatus. VIII.1.1. Kaabelvõrgul põhineva lairibaühenduse hulgiturg (61) Vodafone võimaldab ühele uuele kaabelvõrgu ettevõtjale (Telefónica) juurdepääsu Vodafone’i ja Unitymedia kombineeritud kaabelvõrgu hulgiturule. Tehniline pääs ühinenud üksuse võrku toimuks numbri üleandmise (või ühendamise) kohtades. (62) Seoses internetiühenduse teenuste pakkumisega peab uus kaabelvõrgu ettevõtja saama valida kolme erineva kiiruse vahel: 50/4, 100/6 ja 300/25 Mbps (alla-/üleslaadimiskiirus) ja võimaluse suurendada allalaadimiskiirust mõne aja pärast (kui teatud tingimused on täidetud) 500 Mbps-ini. Kaabelvõrgul põhineva lairibaühenduse hulgiturg võimaldab pakkuda ka püsivõrgu telefoniteenust ja OTT-TVd. Lõplike kohustuste täitmiseks on määratud miinimumperiood, mida võib pikendada. (63) Kaabelvõrgul põhineva lairibaühenduse hulgiturul järgitakse üsna täpselt Deutsche Telekomi xDSL-võrguühenduse reguleeritud hulgimüügile seatud finantstingimusi (nn „Kontingentmodell“): selle riskide jagamisega arvestava hinnastamisstruktuuri järgi teeb uus kaabelvõrgu ettevõtja (või Deutsche Telekomi reguleeritud pakkumise korral pääsutahtja) tegema ettemakse ja kohustuma kasutama teatud mahtu ning vastu saab kasutada võrku Deutsche Telekomi tavahinnast odavamalt. VIII.1.2. OTT-kohustus (64) Seoses OTT-kohustusega kohustub Vodafone mitte piirama lineaarsete telekanalite ringhäälinguorganisatsioonide OTT-teenuste levitamist ja hoidma minimaalset ülekandevõimsust Vodafone’i Saksamaa IP-võrgu puhul. Täpsemalt kohustub Vodafone: a) mitte sõlmima ringhäälinguorganisatsioonidega kokkulepet, mis kas otseselt või kaudselt piiraks ringhäälinguorganisatsiooni võimalusi pakkuda kolmandatele pooltele ja/või lõppkasutajatele OTT-teleteenuseid. Kui sellised piirangud on Saksamaal ringhäälinguorganisatsioonidega sõlmitud lepingutes juba olemas, siis neid ei tohi jõustada ega pikendada; b) pakkuma piisavat ülekandevõimsust, et lairibaühenduse kliendid saaksid kasutada kõiki Saksamaal pakutavaid OTT-teleteenuseid. Läbipaistvuse tagamiseks seoses ülekandevõimsuse ja võrguliiklusega avaldab Vodafone asjaomase teabe igal kuul; c) määrama järelevalve eest vastutava usaldusisiku, kelle puhul on nõutav komisjoni heakskiit, ning kes vaatab üle kõik ringhäälinguorganisatsioonidega sõlmitud ja sõlmitavad lepingud ja kontrollib piisava ülekandevõimsuse olemasolu. (65) OTT-kohustust kohaldatakse kaheksa aastat. (66) Kaabelvõrgul põhineva lairibaühenduse hulgiturg ja OTT-kohustused võimaldavad uuel kaabelvõrgu ettevõtjal pakkuda kiiret lairibaühendust, mille kaudu saab Unitymedia ja Vodafone’i kaabelvõrgus levitada oma või kolmanda poole OTT-teleteenuseid. VIII.1.3. Edastustasudega seotud kohustus (67) Edastustasudega seotud kohustuse kohaselt peab Vodafone jälgima, et ta ei suurendaks ringhäälinguorganisatsioonide makstavat edastustasu. Selleks peab Vodafone nelja nädala jooksul pärast komisjoni otsuse vastuvõtmist esitama kõigile vabakanaleid pakkuvatele ringhäälinguorganisatsioonidele tagasivõtmatu pakkumise (lisatud lõplike kohustuste juurde), kus on sätestatud järgmised Vodafone’i kohustused. a) Vodafone ja Unitymedia ei suurenda ühendatud majapidamise kohta küsitavat tasu. b) Vodafone ja/või Unitymedia võib ringhäälinguorganisatsiooni nõusolekul muuta edastustasu struktuuri või muid tahke (nt võrkude integreerimise otstarbel). Edastustasu ei tohi muudetud edastustasulepingu kohaselt olla suurem kui Vodafone’i ja Unitymedia praeguse hinnakirja kohased edastustasud (lisatud kohustuste dokumendile). Kohustus kehtib ka siis, kui edastustasuleping on lõppenud ning Vodafone ja/või Unitymedia sõlmivad uue edastustasulepingu või lepivad kokku uute telekanalite edastustasus. c) Kui ühinenud üksus sõlmib edastuslepingu vabakanaleid pakkuva ringhäälinguorganisatsiooniga, kellega praegu ühelgi poolel sellist lepingut ei ole, ei tohi lepingus sätestatud tasud ületada Vodafone’i ja Unitymedia hinnakirjas olevaid vabakanalite tavatasusid. (68) Ühtegi teist edastuslepingu tingimust edastustasudega seotud kohustus ei mõjuta. VIII.1.4. HbbTV-ga seotud kohustus (69) HbbTV-ga seotud kohustuse kohaselt ei tohi Vodafone keelduda vabakanaleid pakkuvate ringhäälinguorganisatsioonide HbbTV-signaali edastamise jätkamisest oma kaabelvõrgus. Selleks peab Vodafone nelja nädala jooksul pärast komisjoni otsuse vastuvõtmist esitama kõigile vabakanaleid pakkuvatele ringhäälinguorganisatsioonidele tagasivõtmatu pakkumise (lisatud lõplike kohustuste juurde), kus on sätestatud järgmised Vodafone’i kohustused. (70) Vodafone ja Unitymedia jätkavad hübriidtelevisiooni (HbbTV) signaalide edastamist teiste digitaalse kaabeltelevisiooni (DVB-C-vormingus) kanalitega, mida Vodafone praegu edastab. (71) Vodafone ja/või Unitymedia võivad ringhäälinguorganisatsiooni nõusolekul HbbTV signaali edastamise kohustusi muuta. Kui telesignaali DVB-C-vormingus edastamise lepingut muudetakse, edastavad Vodafone ja Unitymedia ringhäälinguorganisatsiooni HbbTV-signaale oma kaabelvõrgus edastustasu küsimata ja kooskõlas vähemalt järgmiste tehniliste nõuetega: HbbTV-signaal sisaldab rakenduse infotabeleid (AIT) ja veebiülekandeid (DSM-CC-edastusstandardis). HbbTV-signaali maksimaalne andmeedastuskiirus võib olla 15 Kbit/s teleprogrammi kohta (SD või HD). Kohustus puudutab ka selliseid lepinguid HbbTV-signaali edastamiseks koos DVB-C-standardi teleprogrammidega, mille puhul HbbTV edastamise kokkulepet ei ole või kui selline kokkulepe ja/või edastusleping lõpeb. (72) Kaabelvõrgus HbbTV-signaali edastamise kohustus ei hõlma Vodafone’i ega Unitymedia kohustusi seoses nende enda või kolmanda poole klientide ruumides asuvate seadmete funktsionaalsusega, st seoses kliendi ruumides olevate seadmete seadistamise või muutmisega nõnda, et need reageeriksid HbbTV-signaalidele. (73) Edastustasu ja HbbTV-ga seotud kohustus kehtib kaheksa aastat pärast komisjoni otsuse vastuvõtmist.